### 5.     Beslutning om at ophæve Lokalplan nr. 536 for landsbyfortætning i [adresse]

**Åbent**

Sagsnr.: 326-2020-2631        J.nr.: 01.02.05           Dokumentnr.:
326-2020-179826

**Sagstype**

Beslutning.

**Resume og sagens baggrund**

Lokalplan nr. 536 for landsbyfortætning i [adresse] er vedtaget
af Kommunalbestyrelsen den 27. oktober 2010. Lokalplanen gør det muligt at
udstykke seks parceller inkl. den eksisterende ejendom. Lokalplanen er ikke
realiseret og ejer af eksisterende ejendom anmoder om, at lokalplanen ophæves.
Sagen lægger op til kommunalbestyrelsens beslutning, om lokalplanen skal
ophæves.

Teknik- og Miljøudvalget besluttede på møde den 6. februar
2020 at igangsætte en proces iht. planloven, med henblik på at ophæve
lokalplanen.

**Indstillinger**

Direktøren indstiller, at Lokalplan nr. 536 for
landsbyfortætning i [adresse] ophæves (jf. planloven § 33, stk. 1, nr. 1).

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Ejer af ejendommen Ærtevangen 2,
Henriette Olesen, anmoder om at Lokalplan nr. 536 ophæves (oversigtskort bilag 1). Ejer
anser det ikke for realistisk at udvikle arealet som lokalplanen angiver, og
finder, at lokalplanen begrænser andre ønskede tiltag på ejendommen.

Formålet med lokalplanen (bilag
2) er at sikre, at området kan anvendes til boligformål, med åben lav
bebyggelse i 1 ½ plan. Det er endvidere formålet at sikre, at den nye
bebyggelse får en placering, udformning og ydre fremtræden, som understøtter
Kærbys eksisterende landsbymiljø og, at tilkørselsforholdene til området bliver
hensigtsmæssige.

Området ligger i landzone og lokalplanen indeholder
bonusvirkning, dvs. at den erstatter landzonetilladelser, der er nødvendige for
at realisere lokalplanen. Det er muligt at udstykke seks parceller á mindst 900
m2. Lokalplanen indeholder en række bebyggelsesregulerende
bestemmelser og angiver byggefelter, der fastlægger, hvor ejendommens
beboelsesbygninger skal placeres.

*Planloven – høring af ejere*

I henhold til planloven kan kommunalbestyrelsen beslutte at
ophæve lokalplaner for landzonearealer, når en planlægning ikke længere synes
nødvendig (jf. § 33, stk. 1, nr. 1). Beslutningen kan først træffes efter, at
ejere af de berørte arealer har haft mulighed for at udtale sig, inden for en
frist på mindst 4 uger.

Administrationen har gennemført en 4-ugers høring af den
anden ejer inden for lokalplanområdet. Der er ikke modtaget bemærkninger.

*Administrationen bemærker og anbefaler*

Administrationen bemærker, at en lokalplan ikke indeholder
handlepligt, dvs. at der ikke er krav om, at de anlæg mv. der er indeholdt i
planen *skal* realiseres. Planen giver mulighed for at udvikle området i
overensstemmelse med lokalplanens bestemmelser.

Administrationen finder, at lokalplanen giver et godt afsæt
for at udstykke til boligformål, under hensyn til landsbyens særligt karakteristika.
Imidlertid har der ikke på noget tidspunkt været antræk til at realisere
muligheden. Det vil være muligt senere at udarbejde en ny lokalplan, hvis der
skulle opstå et reelt behov for landsbyfortætning i [adresse]. Det bør i givet fald
overvejes, om det så skal ske som en samlet planlægning for landsbyen.

Administrationen anbefaler, ønsket fra den primære ejer om
at ophæve lokalplanen imødekommes. Herefter vil området skulle administreres
efter de almindelige regler i planlovens landzonebestemmelser.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, [adresse] |
| Bilag 2 - Lokalplan nr. 536 for landsbyfortætning i [adresse] |